Un avion cu destinația Erevan a fost întârziat sâmbătă pe Aeroportul Internațional Sheremetievo din Moscova, după ce o pasageră a susținut că are o "bombă" în bagajul de mână, au informat agențiile de presă de stat ruse TASS și RIA Novosti.
Potrivit RIA Novosti, măsurile de securitate la aeroport au fost sporite, celelalte "zboruri continuând să opereze conform programului".
Informațiile apar la două zile după ce bărbați cu cagule au deschis focul într-o sală de concerte dintr-o suburbie a Moscovei, ucigând peste 130 de persoane și rănind cel puțin 140.
În timp ce gruparea teroristă Statul Islamic a revendicat atacul, oficialii ruși au încercat să-l lege de Kiev fără a furniza însă dovezi. Președintele rus Vladimir Putin a susținut pe 23 martie că suspecții reținuți plănuiau să fugă în Ucraina, unde aveau pregătită o ieșire.
Potrivit Kremlinului, 11 persoane implicate în atac au fost reținute, dintre care patru au fost identificate drept cele care au deschis focul.. Când a vorbit despre atacul din 23 martie, Putin nu a menționat faptul că Statul Islamic a revendicat responsabilitatea și nici avertismentele țărilor occidentale cu privire la un posibil atac terorist la Moscova.
Kievul a respins anterior acuzațiile privind implicarea sa în atacul armat. Casa Albă a transmis că nu există niciun indiciu că Ucraina ar fi în spatele atacului de la Moscova.
Serviciile de informații militare ale Ucrainei (HUR) au calificat atacul o "provocare deliberată din partea serviciilor speciale ale lui Putin". HUR a susținut că atacul a fost menit să justifice bombardamente "și mai dure" asupra Ucrainei și o mobilizare a mai multor recruți pentru războiul din Ucraina.